A 2027–2028. évi együttműködés szakmai koncepciója
Kedves Szilvási Krisztina!
A Viktorral folytatott telefonbeszélgetésre hivatkozva szeretnénk pontosítani a korábbi levelünkben felvázolt együttműködési koncepció részleteit.
A Szövetség elképzelése nem egyszerűen az, hogy a 2027-es AGROmashEXPO mellé néhány szakmai programot szervezzünk, hanem egy jóval komplexebb, hosszabb távú együttműködésben gondolkodunk. Lényege az AgrárgépShow szakmai értékének megőrzése azokban az években is, amikor a gépek széles palettáját bemutató AgrárgépShow klasszikus módon nem kerül megrendezésre.
Ennek egyik lehetséges formája, hogy a köztes években az AgrárgépShow egy önálló, magas színvonalú szakmai fórumként jelenjen meg, amelyhez kisebb volumenű gépkiállítás kapcsolódik. Így az AGS a köztes években is megőrizheti szakmai jelenlétét és értékét, miközben egyértelműen elkülönül a kétévente megrendezett nagy AgrárgépShow-tól. Így lenne értelme a két évre szóló HUNGEXPO–Agrárgép Szövetség együttműködésnek.
Ehhez azonban olyan szakmai programot kell kialakítanunk, amelynek színvonala méltó az AgrárgépShow-hoz és az Agrárgép Szövetséghez és persze magas érdeklődést vált ki a látogatók részéről. Ez nem kizárólag szervezési feladatot jelent. A megfelelő témák és programelemek kidolgozása, a magas szakmai színvonalat biztosító előadók és szakértők bevonása, a moderáció, a tematikus bemutatók, valamint a diák- és pályaorientációs programok mind komoly szakmai és pénzügyi ráfordítást igényelnek.
A telefonon említett 5 millió forintos keretből ez biztosan nem valósítható meg a megfelelő színvonalon. Ebből egy szűkebb szakmai program, napi két-három kerekasztal megbeszélés ugyan megrendezhető, de ez nem tükrözné azt a szakmai tartalmat, amiben mi gondolkodunk.
Olyan önálló, magas színvonalú szakmai programot szeretnénk, amely a kisebb kiállítói volumen mellett is valódi vonzerőt jelent a látogatók számára, építve a Szövetség szakmai kapcsolatrendszerére és tagsági hátterére.
Fontos számunkra, hogy csak olyan együttműködéshez adjuk a Szövetség és az AgrárgépShow nevét, amely szakmai tartalmában és színvonalában is méltó az általunk képviselt értékekhez.
Amennyiben a HUNGEXPO nyitott erre a koncepcióra és az ehhez szükséges pénzügyi háttér biztosítására, akkor minél hamarabb kezdjük meg a két évre szóló együttműködés részleteinek közös kidolgozását.
Bízunk benne, hogy sikerül megtalálnunk azt a konstrukciót, amely a HUNGEXPO és a Szövetség számára egyaránt értéket teremt, és hosszú távon is tovább erősíti mindkét szervezet rangját, illetve segíti a közös célok elérését.

A 2027–2028. évi együttműködés szakmai koncepciója - levélre válasz
Kedves Harsányi Zsolt!
Köszönjük a részletes visszajelzést és azt, hogy megosztottátok velünk a Szövetség hosszabb távú elképzeléseit a 2027-es AGROmashEXPO és AgrárgépShow kapcsán. Megértjük és értékeljük azt a törekvést, hogy a kiállítás szakmai értéke és láthatósága a köztes években is fennmaradjon, és egyetértünk abban, hogy ennek alapfeltétele a magas színvonalú szakmai tartalom. Ugyanakkor fontos őszintén jeleznünk, hogy a 2027-es AGROmashEXPO jelenlegi előrejelzései mind négyzetméter, mind árbevétel tekintetében jelentősen elmaradnak a tervezettől. Ebben a helyzetben nincs lehetőségünk az előzetesen meghatározott költségkeretek túllépésére, még akkor sem, ha egyébként esetleg szívesen támogatnánk egy nagyobb volumenű program megvalósítását.
Úgy gondoljuk ugyanakkor, hogy a szakmai színvonal és a költséghatékonyság nem feltétlenül zárják ki egymást. Az elmúlt években a MEGOSZ több alkalommal is sikeresen valósított meg olyan szakmai programokat, amelyek keretében a Fórum Színpadon egy-egy aktuális témakört jártak körül a szakértők, majd az érdeklődő látogatókat a kapcsolódó kiállítói standokhoz vezették, ahol a résztvevő cégek bemutathatták újdonságaikat és megoldásaikat. A visszajelzések alapján ez a formátum egyszerre szolgálta jól a látogatók és a kiállító tagcégek érdekeit, miközben nem igényelt több tízmilliós nagyságrendű ráfordítást.
Ezért a mi javaslatunk az, hogy 2027-ben elsősorban egy hasonló, már bizonyítottan működő koncepció mentén, vagy annak továbbfejlesztett változatával gondolkodjunk közösen. Meggyőződésünk, hogy megfelelő szakmai tartalommal, a Szövetség kapcsolatrendszerére és szakértelmére építve tudunk jelentős érdeklődést generálni, miközben figyelembe vesszük a jelenlegi gazdasági és piaci realitásokat.
Természetesen nyitottak vagyunk arra, hogy közösen áttekintsük a lehetséges szakmai programokat és azok megvalósítási kereteit, és megtaláljuk azt a megoldást, amely mind a Szövetség, mind a kiállítók és látogatók számára értéket teremt.

